Chinese vistreilers in SA water beboet(Foto: pixabay) Ses Chinese vistreilers is teruggehou en beboet nadat hulle Suid-Afrikaanse water onwettig binnegevaar het, het die departement van omgewingsake, bosbou en visserye gesê. Die skepe is opgemerk toe hulle die Suid-Afrikaanse Eksklusiewe Ekonomiese Sone (EEZ) reeds vroeg in April binnegekom het. Die Namibiese owerhede het hulle vroeër beveel om Namibiese water te verlaat. Die patrollieboot Sarah Baartman het die vaartuie langs die Kaapse Weskus onderskep en beveel om buite die Kaapse hawe te wag. Die Chinese ambassade het daarna ŉ diplomatieke nota gestuur waarin hy vra dat die skepe toegang tot die hawe kry sodat hulle daar teen gure weer kon skuil. Volgens die departement is die skepe geïnspekteer en geen vis is aan boord gevind nie. Alle visgerei was ook behoorlik gestoor. “Al die vaartuie is beboet omdat hulle Suid-Afrikaanse water sonder toestemming binnegevaar het,” het die departement gesê. Nadat die boetes betaal is, is die ses vistreilers toegelaat om te vertrek. Hulle is dopgehou terwyl hulle Suid-Afrikaanse gebied begin verlaat het. Naby Port Elizabeth het die bemanning weens gure weer wéér gevra of hulle dié keer by die hawe in Algoabaai mag aandoen. Hulle versoek is toegestaan en hulle het in die vroeë oggendure van 20 April Suid-Afrikaanse gebied verlaat. Daar was geen aanduidings dat hulle by onwettige bedrywighede betrokke was nie, het die departement gesê. Verskeie spanne is tydens die staat van landwye afsondering langs Suid-Afrika se kus en ter see ontplooi om die land se mariene hulpbronne te beskerm. Die departement het ook ŉ beroep op lede van die publiek gedoen om enige verdagte bedrywighede of omgewingsverwante misdade by 0800 205 005 aan te meld.